google/wiki40b huggingface dataset:
Havnafestivalen

2017

Festivalen ble arrangert 11. og 12. august.

Resultat

Festivalen hadde totalt 4 562 besøkende. Omsetningen (inntekter fra sponsorer, billettsalg og salg av mat og drikke) endte på 5,4 millioner kroner. Dette ga et overskudd på 350 000 kroner. På festivalområdet ble det solgt 7 771 halvlitere med øl og 2 562 kaffe med Baily's. Medregnet frivillig og innleid personell var det totalt 272 personer som var med på å få Havnafestivalen til å gå rundt.

Fylkeskommunalt tilskudd

Havnafestivalen fikk tildelt 70 000 tilskuddskroner fra Nordland fylkeskommunes kulturråd for 2017.

2018

Festivalen ble arrangert 10. og 11. august.

#UNGhavna

Fredag 10. august 2018 gikk #UNGhavna av stabelen i Kulturbadet. Arrangementet var tilpasset ungdom i aldersgruppa 13 til 18 år. Artister som opptrådte var Admiral P og Chris Viviano.

Mini-Havna

Lørdag 11. august ble det arrangert Mini-Havna i Kulturbadet. Arrangementet var tilpasset barn i alderen fra tre-fire år og opp til 15-16 år. Her ble det holdt konserter av blant andre Steinkjer-sangeren Kyle Alessandro, kjent fra Norske Talenter og Mosjøen-danseren Lukas, kjent fra samme program. Etter konsertene var det lakserodeo i vrimleområdet og hoppeslott i storsalen. Lakserodeoen var spesiallaget for festivalen. Det var sjømatbedriften LetSea AS, i samarbeid med Havnafestivalen, som tok initiativ til arrangementet. Flere andre sjømatbedrifter stilte som sponsor noe som gjorde at arrangementet var gratis.

Resultat

I underkant av 4000 personer gjestet festivalen, ca. 2000 på fredag og like mange på lørdag. 157 frivillige utførte til sammen 2.217 timer frivillig arbeid. Festivalen endte med et underskudd på 650 000. Dårlig vær og ekstremvarsel på både regn og vind var en medvirkende årsak til dette. Morten Rudi Johansen fortalte til VG Nett lørdag at det blåste ca. 15 meter per sekund og at kastene var oppe i over 20 meter per sekund.

2019

Festivalen ble arrangert 9. og 10. august.

Mini-Havna

Lørdag 10. august ble det arrangert Mini-Havna. Her ble det fremført musikk av Sandnessjøen-artist Mathilde Oline og Emma. Barna kunne også glede seg over gratis mat og sukkerspinn samt opptreden av dansegruppen Steps. I overkant av 2 000 mennesker var innom Mini-Havna.

Resultat

Festivalen ble besøkt av ca. 2 000 mennesker på fredagen og et sted mellom 2 400 og 2 500 på lørdagen.
Abaya

Abaya eller aba er ulike varianter av løse, gjerne kappeformede ytterplagg som også dekker håret og som tradisjonelt blir båret av muslimske kvinner på Den arabiske halvøya og i Nord-Afrika som hijab, det vil si anstendig tildekkende muslimsk drakt. Abaya eller aba brukes også av menn.
Tradisjonelle abayaer er svarte, og kan enten bestå av et stort, firkantet stoffstykke som draperes fra skuldrene eller hodet, eller en lang, svart kaftan. Abayaen bør dekke hele kroppen, unntatt ansiktet, føttene og hendene. Den kan bæres med nikab, et ansiktsslør som dekker alt unntatt øynene. Noen kvinner velger å også bære svarte hansker, slik at hendene deres er tildekket under abayaen.
I Saudi-Arabia er det påbudt for kvinner å bruke abaya på offentlige steder, mens niqab er valgfritt. Det religiøse politiet mutaween (eller «mutawa») har ansvaret for at kvinner bruker abaya.
I dag er abayaene vanligvis kaftaner, laget av lette stoffer som crape, georgette eller chiffon. De lages også i andre farger enn svart.
I Iran omtales gjerne abayaen som en «arabisk chador».
Tina Maze

Karriere

I januar 1999 debuterte 15-årige Maze i verdenscupen i Maribor. På samme sted oppnådde hun to år senere sin første plassering blant de ti beste. Og under storslalåmrennet i Maribor i januar 2002 kunne hun for første gang stige opp på seierspallen. Mellom oktober 2002 og oktober 2005 vant Maze fem storslalåmrenn i verdenscupen.
Under VM 2003 i St. Moritz ble hun nummer fem i storslalåm, og to år senere, under VM 2005 i Santa Caterina, kom hun på sjetteplass i Super-G og på tiende i kombinasjonsøvelsen.
Etter at hun i 2006 og 2007 oppnådde svake resultater, vant hun 2. februar 2008 i St. Moritz svært overraskende utforrennet fra startnummer 47.
Under OL 2010 i Vancouver var Maze flaggbærer for den slovenske OL-troppen under åpningsseremonien. Hun vant sølv i storslalåm og super-G.
Under VM 2011 i Garmisch-Partenkirchen tok hun sølv i superkombinasjonen, bak Anna Fenninger, og gull i storslalåm.
Under VM 2013 i Schladming ble det gull i super-G og sølv i både superkombinasjon og storslalåm, bak henholdsvis Maria Höfl-Riesch og Tessa Worley.
Maze ble olymisk mester i utfor i OL 2014 i Sotsji. Førsteplassen ble delt med Dominique Gisin, mens Lara Gut kom på tredjeplass. Maze tok også gull i storslalåm.
I VM 2015 vant hun utfor og superkombinasjonen og tok sølv i super-G. Maze kjørte et siste renn på hjemmebane i Maribor 7. januar 2017, og la opp etter det. Etter at hun la opp, ble hun ekspertkommentator for Eurosport.
Radiologi

Radiologi er læren om lys, røntgenstråler og radioaktiv bestråling i diagnostisk eller terapeutisk øyemed.
Radiologi om røntgenstråling benevnes flere steder i dag som billeddiagnostikk.
Radioaktiv bestråling i diagnostisk regi anvendes innenfor klinisk nevrofysiologi mens det i terapeutisk sammenheng brukes innen onkologi.
Gyvelmåler

Utseende

En middelsstor (vingespenn 30 – 37 mm), slank, grå måler. Forvingen er tilspisset og nærmest oval på formen, ulikt andre målere men det kan ligne på mange småsommerfugler (men disse er vanligvis mye mindre). Arten hviler med vingene taklagde over kroppen, noe som også er ganske uvanlig for målere. Forvingen har en bred, hvit lengdestrek omtrent midt i vingen i den ytre halvdelen, rett foran og bak denne er det vanligvis tydelige svarte lengdeflekker. Bakvingen er skinnende silkehvit. Larven er lang og tynn, praktisk talt naken, grønn eller gul, ofte med en svart ryggstripe på de bakerste kroppsleddene.

Levevis

Larvene lever på gyvel (Cytisus scoparius) og man kan treffe arten der denne busken vokser. De voksne målerne flyr i september – oktober og arten overvintrer som egg.

Utbredelse

Arten forekommer i den vestlige delen av Europa og også i Nord-Afrika.
I Norge er arten bare funnet fire ganger, i Østfold, Akershus og Aust-Agder og dessuten på Osterøy i Hordaland.
Tiacellia tiacellia

Utseende

En nokså stor, mørk smyger, vingene med noe metallisk glans. Bakvingen har på undersiden et bredt, hvitt tverrbånd som er kantet med blålige og rødbrune skjell. Hodet er mest kledt med gulaktige hår.

Utbredelse

Arten er utbredt på Ny-Guinea og finnes også på Aru-øyene.
Den lille prinsen

Innhold

Den lille prinsen bor på asteroide B 612. En dag begir han seg på reise fra planet til planet i nærheten av sin egen asteroide. Han ønsker å finne en venn, men finner bare stiliserte representanter for ulike destruktive typer: «kongen» – som lever for å herske over andre, «drankeren» – som flykter fra livet og skammen, «business­man­­nen» – som teller stjernene for å set­te dem i banken, «geo­gra­fen» – som er mer opptatt av å registrere enn av å leve, «den for­fen­ge­lige mannen» – som er avhengig av andres respons, og «den en­som­me lyk­tetenneren» – som er tvangsmessig styrt av regler og rutiner. På rundreisen forsømmer han sitt eneste ansvar: en rose på sin egen asteroide. «Gjennom sin reise mellom planetene og etter å ha møtt en klok rev og en lur slange forstår Den lille prinsen at han elsker rosen sin. Og mens flyveren gjennom sitt møte med Den lille prinsen forstår hva som er viktig i livet sitt, forstår vi lesere samtidig hva som er viktig i vårt.»
Fortellingen om prinsen er lagt inn i en rammefortelling om en jagerflygers møte med hovedpersonen etter et havari ute i Saharaørkenen. Forfatteren var selv jagerflyger.

Boka i ettertid

Boka utkom på norsk i 1962, oversatt av Inger Hagerup. 
Den er dramatisert for scene, radioteater, dukketeater, som opera (av Rachel Portman) og som musikal. En musikalfilm i 1974 ble skrevet av Alan Jay Lerner med musikk av Frederick Loewe og med Gene Wilder i rollen som reven. En animeserie for tv i 39 episoder ble produsert av det japanske studioet Knack Productions 1978–79. En ny animasjonsfilm i regi av Mark Osborne, Den lille prinsen, hadde premiere i 2015.
Boka inngår i flere klassikerutvalg, som Bokklubbens Barnebibliotek, Århundrets 100 bøker ifølge Le Monde og Århundrets Bibliotek.
Sportsklubben Gjøa/Hard

Gjøa

Sportsklubben Gjøa ble grunnlagt i Bjerregaards gate 9 på Ila av åtte gutter i alderen 12-14 år. De videreførte sin Indianerklub Gule Ulv til Sportsklubben Bjerre. Året etter ble navnet endret til Sportsklubben Gjøa. I mellomkrigstiden hevdet klubben seg godt og kom blant annet til kvartfinalen i norgesmesterskapet i 1927, 1934 og 1939. I 1924 og 1931 vant Gjøa kretsserien i Oslo. Gjøa hadde tre landslagspillere i fotball i mellomkrigsårene: Arthur Johansen (3 landskamper), Einar Larsen (1 landskamp) og Einar Sandberg (1 landskamp). Gjøa var dessuten blant landets første ishockeyklubber og var med på å stifte Norges Ishockeyforbund i 1934.
I 1945 gikk gutteklubben Skjold, Torshov, inn i Gjøa.

Hard

Sportsklubben Hard ble stiftet 18. april 1936 på Torshov og het opprinnelig Hardy. Klubben gjorde seg ikke bemerket før krigen, men spilte seg oppover i divisjonene i etterkrigsårene og hadde enkelte brukbare cupresultater.

Dagens Gjøa/Hard

I de senere år har klubben bare stilt lag i veteranklassen og medlemstallet har vært stabilt lavt. I 2010 presterte klubben likefullt å tjene 37 000 kroner gjennom grasrotandelen til Norsk Tipping selv om den bare hadde 27 medlemmer.
Billy West (stumfilmskuespiller)

Biografi

Billy West var gift med Jane Walder, som var engelsk statsborger. Han giftet seg med henne i England, og brukte da navnet William Briscoe. De fikk to barn sammen i England, William og Joseph Valentine. I 1924 dro sønnene til USA for å bo sammen med faren. Paret fikk senere også datteren Ruth.
Thailands kvinnelandslag i strandhåndball

VM i beachhåndball

Thailands kvinnelag deltok første gang i VM i beachhåndball ved VM i beachhåndball 2012 i Muskat i Oman. Der kom de på 11.-plass, etter at de slo Singapore 2-0 i plasseringskampen om 11.-plassen. 
De deltar ved VM i beachhåndball 2014.

Asiamesterskapet i beachhåndball

De deltok ikke ved det første asiamesterskapet i 2004, men deltok ved Asiamesterskapet i beachhåndball 2013. Der vant de alle fem kampene (round robin), og vant med det asiamesterskapet 2013.
HC Slovan Bratislava

Historie

Klubben ble dannet i 1921 under navnet 1. ČsŠK Bratislava. De spilte sin første kamp i desember 1924 da de tapte 1-6 til den østerrikske klubben Wiener EV. I 1939 ble navnet endret til Slovan Bratislava, et navn klubben hadde frem til 1952. En av klubbens største suksesser var i sesongen 1978-1979, da klubben vant det tsjekkoslovakiske sesongspillet, mye takket være Šťastný-brødrene (Marián, Peter og Anton), som spilte i klubben på den tiden.

Kontinental Hockey League

I mars 2012 innsendte klubben sin ansøkning om å bli tatt opp til Kontinental Hockey League (KHL). I starten av mai kunngjorde klubben at de hadde ansatt tsjekkeren Rostislav Čada som ny hovedtrener for deres første sesong i KHL.
Norgesmesterskapet i orientering 1946

Norgesmesterskapet i orientering 1946 bestod av flere arrangementer som i 1946 kåret norgesmestere i orientering. 
Kun menn deltok. Kongepokalen ble vunnet av John Moum.
Songs of Leonard Cohen

Filmmusikk

«Winter Lady», «The Stranger Song» og «Sisters of Mercy» ble brukt flere ganger i filmen McCabe & Mrs. Miller (1971) av Robert Altman. Sangene var allerede kjent for publikum da Altman brukt dem. Altman var en fan av Cohen. Altman skal ha blitt inspirert av Songs of Leonard Cohen da han planla filmen og ifølge Rolling Stone er det vanskelig å tenke seg filmen uten Cohens sanger. Werner Herzog brukte «Suzanne», «Hey, That's no Way to Say Goodbye» og «So long, Marianne» i den eksperimentelle filmen Fata Morgana (1971). Rainer Werner Fassbinder var fan av Cohen og brukte «Suzanne», «Winter Lady», «Sisters of Mercy», «Teachers» og «So long, Marianne» Warnung vor einer heiligen Nutte (1971).
Grønnglasert keramikk

Grønnglasert keramikk (kinesisk: 緑釉陶器) var en type farget steintøy utviklet i Kina i Østlige Han-perioden (25–220 e.Kr). Grønnglasert keramikk ble til ved at en leirefigur ble glasert og så brent til en temperatur på 800 grader celsius. Glasuren er en basert på bly – den er en type bly-basert steintøy ( 鉛釉陶器). Blyoksidglasuren ble gjerne blandet med kvarts i forholdet 3:1. Den polykrome effekt ble oppnådd med kobber (som blir grønn).
Grønnglasert keramikk ble avløst av sancai polykrom glasur på 600-tallet i Tangdynastiets tid.
Giert Werring

Kunstnerisk virke

Werring har bakgrunn som barnehagelærer, og begynte tidlig å inkludere dukketeater i sitt pedagogiske virke. Etter hvert ble han profesjonell dukkespiller, og etablerte sitt eget dukketeaterkompani Baldrian og Musa.

Høsten 1986 oppførte Giert Werring og danske Ole Bruun-Rasmussen, som sammen kalte seg Drømmespejlet, stykket Øen på Norsk Dukketeaterforenings figurteaterfestival på Gol. En av de andre festivaldeltagerne, Thorbjørn Thorbjørnsen, skrev om denne forestillingen at
«Øen» er vel blitt en dukketeaterklassiker, hvis ikke bør den bli det, fort. Det vare, nesten enkle spillet som er så vanskelig må få noe til å røre seg i enhver innehaver av hjerte og sjel. Takk for «Øen» og takk for alt jeg lærte.

Den Internasjonale Figurteaterfestivalen

Giert Werring var i en årrekke primus motor for Den Internasjonale Figurteaterfestivalen, som ble arrangert på Sørlandet med spillesteder i ulike byer. Etter at Arendal kulturhus var innviet, valgte festivalen fra 2009 å legge flere av forestillingene dit.

Priser og utmerkelser

I 2001 ble Werring tildelt Kristiansand kommunes kulturpris for sitt arbeid med å formidle teaterkunst til barn. Kommunens kulturdirektør Dagny Anker Gevelt begrunnet tildelingen som følger: 
«I over 25 år har han gledet store og små med dukketeateret Baldrian og Musa. Som igangsetter av Figurteaterfestivalen har Werring satt Kristiansand på det internasjonale kulturkartet. Som entusiastisk formidler, kursholder og vert for tilreisende studenter og kolleger, er han fremragende ambassadør for byen, og har med tyngde satt Kristiansand på kartet innen internasjonalt figurteater».
Agder teater v/Giert Werring mottok i 2007 Tyrihansprisen, som deles ut av UNIMA Norge, «for sitt arbeid for å sette fokus på figurteater, særlig gjennom å arrangere Den Internasjonale Figurteaterfestivalen».
Asociación Internacional de Escritores Policíacos

Asociación Internacional de Escritores Policíacos (AIEP) er en internasjonal forening for forfattere som skriver eller skriver om kriminallitteratur. Foreningen ble grunnlagt i 1986 av Paco Ignacio Taibo II fra Mexico og Julian Semionov fra Sovjetunionen. AIEP har over 1 000 medlemmer i 22 land, med en rekke regionale datterorganisasjoner.

AIEP i Norden

I Norden er AIEP representert ved den uavhengige regionale organisasjonen Skandinaviska Kriminalsällskapet (som også har medlemmer fra Finland og Island). Den svenske kriminalforfatteren K. Arne Blom har tjent som AIEPs president.
Trans Polar

Trans Polar A/S var et norsk charterflyselskap, stiftet i 1970 av Thor Kristen Tjøntveit. 
Han anskaffet to Boeing 720 som ble leiet fra Aer Lingus i et forsøk på å utfordre SAS på chartermarkedet. Maskinene ble registrert i Norges luftfartøyregister som LN-TUV (Hjalmar Riiser-Larsen) og LN-TUW (Richard Evelyn Byrd). Etter en mislykket chartertur til Ceylon som endte i fiasko med et hundretall ungdommelige passasjerer som ble satt av på engelsk flyplass uten penger til hjemreise fikk elskapet en meget kort levetid. Etter mindre enn ett års drift gikk selskapet konkurs og maskinene ble tatt tilbake av tidligere eiere, Aer Lingus samme år.
Trolltun Gjestegård

Trolltun Gjestegård er et overnattings- og severingssted på Dombås. Overnattingsstedet består av hotell og hytter. Trolltun er samlokalisert med Dombås Fjellskole og ligger 500 meter fra Dombås skiarena. Trolltun ble bygd som sportshotell i 1984. Det var da et treningssted for eliten i langrenn og skiskyting. Tora og Lars Berger fra Lesja har vært aktive brukere av skianlegget.
Coenonymphina

Utseende

Små sommerfugler med rundede vinger, ofte med øyeflekker. På farge er de ofte okergule, men kan også være brune. Bakvingens underside er gjerne mørkere. Noen arter er mer fargerike, med store lyse felter på oversiden.

Levevis

Diise artene finnes mest på enger, myrer og andre åpne områder. De er ikke særlig gode flygere og flyr helst lavt over vegetasjonen. Larvene lever på ulike gress (Poaceae) eller halvgress.

Utbredelse

Bortsett fra slektene Oressinoma i Sør-Amerika og Coenonympha som er utbredt i Holarktis hører denne gruppen hjemme i New Zealand, Australia, Ny-Guinea og omkringliggende øyer.
Helikopterlege-saken

Helikopterlege-saken eller MMS-lege-saken er en norsk straffesak der en tidligere lege ble dømt for misbruk og voldtekt av en rekke mindreårige jenter gjennom flere år, samt for pengeutpressing av en rekke menn. De kriminelle handlingene skjedde ved at mannen utgav seg for å være mindreårig jente overfor både mennene og jentene. Jentene ble lurt og presset til å sende seksualiserte bilder på MMS i det de trodde de kommuniserte med en jevnaldrende jente. Disse bildene ble brukt i kommunikasjonen med mennene i saken, og på grunnlag av seksualiserte bilder mennene sendte av seg selv kom mannen i posisjon til å presse dem for penger. Domfelte i saken, som var bosatt på Hamar, jobbet som overlege ved Sykehuset Innlandet, og ble i oktober 2010 pågrepet av politiet på Norsk Luftambulanse sin base på Dombås, hvor han hadde en mindre deltidsstilling. I media ble han omtalt som «helikopterlegen» og som «MMS-legen». Mannen ble i 2011 i Hedmarken tingrett og deretter i Eidsivating lagmannsrett dømt til 10 års forvaring med 7 års minstetid, til å betale 2,4 millioner kroner i erstatning og oppreisning til ofrene, og fradømt autorisasjonen som lege på ubestemt tid. Anken til Høyesterett ble avvist i mars 2012, og dommen ble dermed rettskraftig.

Tiltale

Mannen ble tiltalt for å ha lurt 22 jenter og kvinner til å sende nakenbilder av seg selv, samt utpressing av 12 menn. De fleste av jentene var i alderen 14 år da de ble kontaktet. Han ble videre tiltalt for å ha befølt brystene til ei 13 år gammel jente mens hun lå i narkose på Elverum sykehus, og for å ha hatt samleie med en mindreårig jente.

Diagnose

De rettsoppnevnte sakkyndige, psykiater Michael Setsaas og psykolog Jim Aage Nøttestad, gav tiltalte diagnosen pedofili og dyssosial personlighetsforstyrrelse med sadomasochistiske trekk. De sakkyndige fastslo at mannen vil trenge langvarig behandling for sin diagnose, opp mot 20 år.
Riktigheten av diagnosene har vært omdiskutert, og både kriminalomsorgen og statsadvokaten innstilte til løslatelse ved dommens minstetid. Ved løslatelse ble det vurdert at det ikke foreligger fare for gjentagelse og at mannen ikke oppfyller noen diagnosekriterier.

Dom

Tiltalte ble i juli 2011 dømt i Hedmarken tingrett for alle forholdene i tiltalen, herunder 7 voldtekter av mindreårige jenter. Straffen ble satt til 10 års forvaring med en minstetid på sju år. Mannen ble dømt til å betale en samlet erstatning og oppreisning på kr. 1 850 000 til 22 jenter, samt kr. 554 000 i samlet erstatning til i alt 12 menn, i tillegg til at han ble fradømt retten til å praktisere som lege eller ha annet arbeid innen helsevesenet på ubestemt tid. Domfelte anket saken, men fikk bare prøve skyldspørsmålet i voldtektene han er dømt for. Ankesaken kom opp i Eidsivating lagmannsrett, hvor tiltalte 17. november 2011 igjen ble dømt for voldtektene. 22. desember 2011 ble straffeutmålingen forkynt: Mannen ble idømt samme straff i lagmannsretten som han fikk i tingretten. I mars 2012 avviste Høyesteretts ankeutvalg anken i saken.
Brevikstrømmen

Brevikstrømmen er navnet på fjordstykket mellom Brevik og Stathelle som forbinder Langesundsfjorden med Frierfjorden i Telemark.
På grunn av industrien i Bamble og Grenland er dette en av Norges travleste vannveier.
På sitt smaleste, mellom Mølletangen i Bamble på sydsiden og Strømtangen i Brevik er strømmen bare cirka 230 meter bred og krysses av Breviksbroen, som åpnet i 1962.
Liatoppen Fjellstove

Historie

Liatoppen Fjellstove åpnet dørene i påsken 1961. Knut og Guri Buseth kjøpte det som hadde vært en offisersmesse på Gardermoen, som de deretter fraktet opp Liagardane. Ved starten hadde fjellstua 24 værelser og opptil 60 sengeplasser. Rommene var naturlig nok mindre og hadde 2-4 køyesenger per rom. Før de startet Liatoppen drev de et gårdsbruk nede ved Hallingdalselva. Her drev de også en stund en liten campingplass.
Det var også et av de aller første stedene i Hallingdal hvor man fikk inn TV-sendinger på begynnelsen av 1960-tallet. Da en åling stilte opp i Kvitt eller Dobbelt, samla det seg flere hundre skuelystne for å se på den lille svart-hvitt-TV-en.
Utsmykningene i form av rosemaling i TV-salong og peisestue står Lars Sataøen for. Den store premiesamlingen i TV-salongen er et minne fra Knut Buseth som var en av landets beste folkedansere. Møblene i disse to salongene er også spesielle siden de er hjemmelagde på Liatoppen.
Etter hvert overtok Kåre og Inger Lise Buseth stedet. Opp gjennom årene hadde det da vært gjennom en rekke små og store utbygginger. Alle rom fikk etter hvert dusj og wc samtidig som Imagerommene ble slått sammen til større rom. Kjøkken, salonger og nye romfløyer kom til. Den siste store utbedring kom i 1992/93. Da fikk stedet ny resepsjon og inngang, badstuer og nye aktivitetsrom i kjelleren, 7 nye værelser og en stor og luftig dansesal.
1. januar 1999 overtok Geir Ove og Hege N. Buseth den daglige driften av stedet samtidig som det ble omgjort til aksjeselskap. Kåre Buseth er fortsatt aktivt med i driften.
De senere årene er det ikke kommet de store forandringene. Driften er basert på muligheten for opplevelser og aktiviteter. Noen av rommene og korridorer er pusset opp. Stedet har også fått nytt renseanlegg – noe som var en tung investering for bedriften.
I 2001 startet en egen reiseservice som legger opp reiser for individuelle og grupper, som turer fra Hallingdal til Danmark, Sverige og Kiel. Virksomheten har også arrangert turer fra Bergen med noen netter på Liatoppen og tur til Danmark, Strømstad og Kiel inkludert. Dette er en liten del av driften, men noe fortsetter.
Høsten 2007 la Liatoppen AS ut 15 leiligheter/hytter for salg. Eiere som ønsker det kan leie ut sine leiligheter gjennom Liatoppen AS. Denne satsingen tar sikte på å bringe Liatoppen et hakk videre gjennom innvendig oppussing og opparbeiding av et bedre uteområde.
Miljøpartiet De Grønne i Oslo

Partistruktur

Det høyeste organet i Oslo MDG er årsmøtet, som er åpent for alle medlemmer. Fylkeslaget har lokallag i alle bydeler i Oslo.

Kommunestyre- og fylkestingsvalget 2015

Miljøpartiet De Grønne i Oslo fikk 8,1% av stemmene ved Kommunestyrevalget i 2015 og ble Oslos tredje største parti. Dette gav partiet fem bystyrerepresentanter, og representasjon i 14 av byens 15 bydeler. Etter valget gikk Miljøpartiet De Grønne inn i forhandlinger på Østmarksetra med Arbeiderpartiet og Sosialistisk Venstreparti med sikte på å danne et nytt byråd i Oslo. Det nye byrådet ble presentert 21. oktober, med Lan Marie Nguyen Berg som byråd for miljø og samferdsel og Hanna Elise Marcussen som byråd for byutvikling.

Stortingsvalget 2013

Miljøpartiet De Grønne kom inn som et nytt stortingsparti for første gang siden Erling Folkvord kom inn på Stortinget for partiet Rød Valgallianse i 1993. Det var tidligere mangeårige leder for WWF, Rasmus Hansson, som representerte partiet på Stortinget i perioden 2013-2017.

Gjennombrudd i 2011

De Grønne i Oslo opplevde sitt gjennombruddsvalg i 2011, da de gikk forbi både KrF og Senterpartiet med en oppslutning på 2,5%. Dette ga partiet én representant i Oslo bystyre og fire bydelsutvalgsrepresentanter. Harald Nissen kom inn i Oslo bystyre, og partiet manglet bare omtrent 70 stemmer for å få inn Hanna E. Marcussen som fast representant nummer to. Oslo MDG kom også inn i bydelsutvalget i St.Hanshaugen (Sindre Buchanan), Gamle Oslo (Harald Nissen), Sagene (Jan Christian Nilsen) og Grünerløkka (Patrik Sahlstrøm). I tillegg meldte Jon Julius Sandal som var Venstres representant i bydelsutvalget på Grorud overgang til MDG i perioden.